Teadlased Yael Latzer, Ruth Katz ja Zohar Spivak uurisid 248 tüdrukut, kes veetsid aega internetis ja teleri ees. Viimase osas paluti neidudel kokku lugeda vaadatavad teleseriaalid, mille peategelased sobituvad kokku moeiidolite kuvandiga. Lisaks vastasid piigad dieedipidamist, buliimiat ja füüsilist rahuldust puudutavatele küsimustele.    Uurimusest selgus, et mida enam veedavad noored tüdrukud aega Facebook'is, seda kõrgem oli nende oht  haigestuda anoreksiasse, buliimiasse ja teistesse söömishäiretesse. Sagedane Facebook'i kasutamine ähmastas ühtlasi plikade minapilti ning süvendas negatiivset suhtumist toitumisse. Ilmnes, et noorte seas populaarsed telesaated nõrgendasid neidiste enesetunnet ja lisasid nende soovi muuta oma keha. Veel näitas uuring, et vanematel on oluline roll tüdrukute arvamusel oma välimusest. Neidusid, kelle emad-isad olid hästi kursis oma laste meediakasutusega ja kes selles ka ise osalesid, ohustas söömishäiretesse  haigestumise risk vähem, kui teisi, kelle vanemad tütarde neti- ja teleriharjumustesse ei sekkunud.    Piigade eneseteadvust tugevdas, et nenede emad-isad teadsid, millisel netilehel nende lapsed parajasti surfavad. Samuti oli positiivne mõju koos tütardega teleri vaatamisel ning meedia mõju kritiseerimisel.    Niisiis võib nentida, et tugev enesehinnang vähendab ohtu haigestuda söömishäiretesse ning mõjutab oma kehasse suhtumise kujunemist. Meedia mõju iseäranis naiste kehatunnetusele on  vaadeldud juba mõnda aega, kuid uus sotsiaalne meedia on esialgu tahaplaanile jäänud. Käesolevagi uuringu tulemusi ei jagata põhjalikumalt. Oleks huvitav teada, kust uurijate arvates läheb riskikasutuse piir - kui mitu tundi Facebook'is siis ohtlikuks osutub?